21-Φεβ-2022

**ΔΕΛΤΙΟ ΤΥΠΟΥ**

**Μ. Τζούφη: «Η κυβέρνηση απολύει 220 εργαζόμενους στο ΠΓΝΙ»**

Επίκαιρη ερώτηση στη Βουλή κατέθεσε η **Μερόπη Τζούφη** για το μέλλον των 220 εργαζομένων με **συμβάσεις ορισμένου χρόνου** (ΣΟΧ), που απασχολούνται στις υπηρεσίες καθαριότητας, φύλαξης και σίτισης του **Πανεπιστημιακού Νοσοκομείου Ιωαννίνων**.

Η βουλευτής Ιωαννίνων του ΣΥΡΙΖΑ-Προοδευτική Συμμαχία, απευθυνόμενη προς τον υπουργό Υγείας Θάνο Πλεύρη, επισημαίνει πως «*η σύμβασή τους λήγει στις* ***31 Μαρτίου****, ενώ παράλληλα βρίσκεται σε εξέλιξη* ***διαγωνισμός για τον εργολάβο*** *που θα αναλάβει τις συγκεκριμένες υπηρεσίες*». Ακόμα τονίζει ότι οι συμβασιούχοι προσλήφθηκαν έπειτα από απόφαση της κυβέρνησης ΣΥΡΙΖΑ και πρωτοβουλίες της προηγούμενης διοίκησης του νοσοκομείου, συνάπτοντας ατομικές συμβάσεις εργασίας αντί παραχώρησης σε **εργολαβικά συμφέροντα**.

Επιπλέον, η Μερόπη Τζούφη υπογραμμίζει ότι «*οι εργαζόμενοι απέκτησαν αξιοπρεπείς μισθούς και καλύτερες συνθήκες εργασίας, ενώ το νοσοκομείο επωφελήθηκε κατά περίπου* ***500.000 €*** *στη διάρκεια ενός έτους*».

Στο πλαίσιο αυτό, η βουλευτής του ΣΥΡΙΖΑ-ΠΣ καλεί τον υπουργό Υγείας να απαντήσει αν προτίθεται **να επαναφέρει τις συμβάσεις** ορισμένου χρόνου (ΣΟΧ) και **να** **καταργήσει την είσοδο εργολαβικών εταιρειών** στα νοσοκομεία, αφού αποδεδειγμένα παρέχουν ακριβότερες υπηρεσίες για το Δημόσιο και χειρότερες συνθήκες για τους εργαζόμενους. Τέλος, λόγω της πανδημίας, ζητά την **παράταση** των συμβάσεων τουλάχιστον μέχρι το τέλος του έτους, όπως και την **επανασύσταση των οργανικών θέσεων** που καταργήθηκαν στις υποστηρικτικές υπηρεσίες των νοσοκομείων.